病中步入蔡公橋村落間
作者：董嗣杲
朝代：宋

paragraphs: 水淺篙師勞，况值夏日炎。
舟維蔡橋晚，扶行禦頑痁。
誰期村疃中，雙屐苔花粘。
同行幸同志，出語無猜嫌。
曉霞晚必雨，故老嘗所占。
兩行桑麻香，農計得盡覘。
偶聞讀書聲，白叟依茅簷。
自奮力稼耕，其志方隠潛。
延我坐俄頃，障日西垂簾。
竹床半已弊，暫睡亦安恬。
傳酒强我飲，飲絕徒掀髯。
神思偶爾清，吟興爲此添。